google/wiki40b huggingface dataset:
Julija Volodymyrivna Tymošenková

Život

Narodila sa 27. novembra 1960 v meste Dnipro vo vtedajšej Ukrajinskej SSR. Od 3 rokov ju jej matka Ljudmila Telehina vychovávala sama, po tom čo ich jej otec Volodymyr Abramovyč Hrihyan opustil.
V roku 1978 sa zapísala na Katedru automatizácie a telemechaniky na Dnepropetrovskej baníckej vysokej škole. Nasledujúci školský rok prestúpila na Katedru ekonómie Dnepropetrovskej štátnej univerzity. V roku 1979 sa vydala za Oleksandra Tymošenka. V roku 1984 školu ukončila s vyznamenaním a získala titul inžinier ekonómie. V roku 1999 obhájila dizertačnú prácu na Kyjevskej národnej ekonomickej univerzite na tému štátna regulácia daňového systému.
V rokoch 1984 až 1988 pracovala ako ekonómka v Dnepropetrovskovskom strojárenskom závode. Počas perestrojky si s manželom založila požičovňu videokaziet a začala podnikať. V roku 1991 si založila s manželom firmu s názvom „Ukrajinskyj Benzyn“ zaoberajúcu sa predajom ropných produktov v Dnipru. V roku 1995 bola firma transformovaná a pod názvom „Jedinye energetičeskie sistemy Ukrajiny“ skrátene JeESU. Firma s podporou ukrajinskej politickej strany Gromada premiéra Pavla Lazarenka zabezpečovala monopol na dovoz zemného plynu na Ukrajinu. Viedla viaceré rokovania a uzavrela dohody s vedením ruskej energetickej spoločnosti Gazprom. Počas tohto obdobia začala byť prezývaná „plynová princezná“.
Do politiky Timošenková vstúpila v roku 1996, kedy bola zvolená za poslankyňu du ukrajinskej Verchovnej rady (parlamentu). Od decembra 1999 do januára 2001 pôsobila Tymošenková na poste zástupcu Ministra palív a energetiky vo vláde Viktora Juščenka.
V roku 2011 ukrajinská prokuratúra navrhla uvaliť väzbu na Tymošenkovú pre obvinenie z uzavretia nevýhodného kontraktu na dovoz ruského plynu v roku 2009. Od 5. augusta 2011 bola vo väzbe. Jej zatknutie odsúdili nielen predstavitelia západných krajín ale aj najvyšší predstavitelia Ruska.
Neskorší súd ju odsúdil na sedem rokov väzenia a tri ďalšie roky zákazu vykonávať verejné funkcie. Súd tiež vyhovel žalobe spoločnosti Naftohaz Ukrajiny, ktorý od Tymošenkovej žiadal náhradu škody vzniknutej v dôsledku podpisu nevýhodných zmlúv v objeme 1,5 miliardy hrivien v januári 2009. Od 30. decembra 2011 si odpykávala trest vo väzení v Charkove.
Dňa 21. februára 2014 ukrajinský parlament schválil zákon, ktorý umožnil aby Juliju Tymošenkovú prepustili z väzenia. 22. februára 2014 oznámila agentúra AP, že Tymošenkovú prepustili z väzenia v Charkove.
Stará planina

Vodstvo

Stará planina je rozvodím medzi úmoriami Čierneho a Egejského mora. Pohorím prechádza najväčšia Bulharská rieka Iskar, ktorá v ňom vyformovala Iskarskú tiesňavu. Medzi ďalšie rieky, ktoré pramenia v pohorí, patrí Timok, Arčar, Lom, Cibrica, Ogosta, Skat, Vit, Osam, Jantra a Rusenski Lom. Pramení tu aj rieka Kamča, ktorá tečie priamo do Čierneho mora. V oblasti nie je zas najviac prameňov minerálnych vôd,ale aj napriek tomu sa tu nachádza niekoľko kúpeľných miest ako Varšec, Šipkovo a Vonešta Voda.

Geológia

Stará planina je vrásové-násunové pohorie jurského až oligocénneho veku, ktoré vzniklo počas alpínskeho vrásnenia. Je súčasťou alpsko-himalájskej horskej sústavy, ktorá siaha od Álp až do Indonézie. Masy hornín boli tlačené približne na sever až severoseverovýchod na svoje predpolie tvorené Moeskou platformou. 
Z hľadiska regionálnej geológie sa Stará planina (balkanidy) delí na predbalkánsku zónu, zónu Starej planiny a strednogorskú zónu. Predbalkán je podobnej vrásovej stavby ako západoeurópske pohorie Jura. Zvyšok pohoria má typickejšiu príkrovovú stavbu s príkrovmi zahŕňajúcimi staré kryštalické horniny.
Prepáčte (Official)

O albume

Na albume sa nachádza 15 skladieb a jeden skit. Na albume sa objavili viacerí známi raperi, ako Strapo,Kali,Nerieš, Lvcas Dope. Na tomto albume prvýkrát rapoval producent Smart a to v skladbe Horšia pesnička ku ktorej robil beat Separ.
Na hudobnej produkcii albumu sa okrem Smarta a Dameho, ktorí patria do skupiny DMS podieľali aj Homiebeats, Specialbeats, Peter Pann, Grizzly, DJ Wich a dokonca aj Separ
Videoklipy boli zatiaľ natočené ku skladbám Kardio, Nemám čas a Zlatí a zároveň kanál
Telesync

Telesync (TS) je metóda kopírovania filmov, zvyčajne chránených autorským právom.
Nahrávanie sa vykonáva v kine, ale na rozdiel od metódy Cam, taktiež nahrávanej v kine, sa používa externý zdroj zvuku (najčastejšie zrejme zo slúchadiel pre slabopočujúcich, alebo z reproduktoru v drive-in kine). Telesync je často filmovaný v prázdnom kine, alebo v špeciálnej miestnosti s projektormi pomocou profesionálnych kamier. Vďaka tomu je kvalita obrazu i zvuku lepšia ako v prípade Cam, ale aj tak sa jednotlivé kópie TS sa môžu líšiť. Veľakrát totiž filmy označené ako Telesync, majú takú zlú kvalitu, že musia byť označené ako Cam.
Telesync je, mimo DVDRip, najčastejšia forma nelegálnych kópii filmov, zvyčajne dostupná už po pár dňoch od prvej Cam verzie.
Bétheny

Poloha

Obec má rozlohu 19,9 km². Najvyšší bod je položený 141 m n. m. a najnižší bod 82 m n. m.

Obyvateľstvo

Počet obyvateľov obce je 6 458 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Autokracia

Autokracia (z gr. αὐτός - sám, κρατειν - vládnuť, teda samovláda) je v politickom význame slova forma vlády, v ktorej je držiteľom všetkej moci buď jednotlivec (monokracia) alebo úzka a sociálne uzavretá skupina ľudí (aristokracia, plutokracia, oligarchia, technokracia). Oporou moci v takom politickom usporiadaní väčšinou bývajú ozbrojené sily byrokratická štátna správa.
Grécky filozof Aristoteles nevidel v autokracii, teda vláde jedného alebo viacerých suverénov, nutne zlú formu vlády, tu oddeľoval od dobrých foriem podľa toho, či ich uplatnenie smerovalo nutne a nevyhnutne k dobrému (monarchia, aristokracia) alebo zlému (tyrania, oligarchia) cieľu. V súčasnej politickej praxi je možné zdôrazniť poznatok, že autokracia má v niektorých svojich prípadoch tendenciu uchyľovať sa k diktátorským formám vládnutia.
V prenesenom slova zmysle znamená autokracia neobmedzenú vládu aj v iných spoločenských vzťahoch (v rodine, riadenie práce ap.). Podľa Giovanni Sartoriho je autokracia opakom demokracie. Autokraciu možno definovať ťažko, aj napriek tomu je často chápaná ako mechanizmus moci založený na mocenské dominanciu jedného človeka alebo výrazne vymedzenej skupiny osôb, v ktorých je legitimita ostatných štátnych orgánov závislá od jeho/jej vôle.
Dunice

Dejiny

Prvá písomná zmienka o obci pochádza z roku 1352.
Aškenázski Židia

História

Historicky je možné doložiť existenciu židovských komunít na sever od Álp a Pyrenejí od 8. - 9. storočia. Začiatkom 10. storočia už bola židovská populácia na severe Európy pevne usídlená, v roku 1066 prišli Židia spolu s normanskými dobyvateľmi do Anglicka a v tom istom čase osídlili aj Porýnie. S nástupom križiackych výprav a vyháňania z viacerých európskych krajín - z Anglicka (1290), Francúzska (1394) a niektorých regiónov Nemecka (15. storočie) - boli Židia nútení migrovať na východ do Poľska, Litvy a Ruska. 
Celé stáročia bola ekonomická aktivita Židov orientovaná na obchod, predaj a finančníctvo (úverové služby), a to v dôsledku kresťanských predpisov, platných vo väčšine európskych krajín, ktoré Židom zakazovali vykonávať určité činnosti a znemožňovali dôležité finančné transakcie (ako napríklad pôžičky na úrok, ktoré boli považované za hriech úžery) medzi kresťanmi. V 15. storočí sa aškenázska komunita v Poľsku stala najväčšou židovskou komunitou v diaspóre, čo sa nezmenilo až do holokaustu.
Hajnáčka (hrad)

História

Za mongolského vpádu do Uhorska (1241 – 1242) vybudovali tu bývajúci jobagióni Beckovského hradu opevnenie na kopci Darmskó. Pôvodne bol útočištným hradom, neskôr, okolo polovice 15. storočia, hrad dobudovali. Napriek tomu ho v roku 1545 Turci dobyli a mali ho v rukách jeden rok. Koncom 16. storočia a v prvej tretine 17. storočia hrad ako významný bod protitureckej obrannej línie znovu opevnili, no Turci ho v roku 1645 znovu nakrátko obsadili. Po ich odchode ho v roku 1649 znovu opevnili, no podľa správ z 18. storočia vieme, že už v 17. storočí ho obývali len sčasti. V roku 1703 napokon vyhorel a už ho neobnovili.

Exteriér

Hradná skala tvorená vypreparovanou diatrémou ktorá vznikla počas finálnej fázy terciérneho vulkanizmu v Západných Karpatoch. Na mnohých miestach skala tvorila časť hradieb i vnútornej architektúry, do nej bolo vysekané aj schodište. Na najvyššej časti skaly bola pravdepodobne menšia palácová stavba, ktorú chránili dva pásy hradobného múru a podkovovitá bašta.

Súčasný stav

Z hradu sa zachovali zvyšky múrov ťažko prístupnej najvyššej časti hradu s pravidelným palácom a podkovovitou baštou. Z diaľky nie je ani viditeľné, že tu voľakedy stával hrad.
Endoskopická rhizotómia

Endoskopická rhizotómia (tiež endoskopická denervácia facetových kĺbov) je výkon, pri ktorom je za pomoci endoskopu ošetrený facetový (stavce spájajúci) kĺb ako zdroj chronickej bolesti dolnej časti chrbtice. Príčinou tejto bolesti je podráždenie mediálneho ramienka zadnej vetvy nervového koreňa, ktorým je facetový kĺb inervovaný. Typickým prejavom je škvrnitá projekcia bolesti v oblasti chrbta a končatín.
Facetové kĺby sú pravé kĺby na zadnej strane chrbtice, inervované malými ramienkami miechových nervov – mediálnymi ramienkami. Každý kĺb je inervovaný nad a pod úrovňou kĺbu. Funkciou týchto nervov je odovzdávanie informácií z kĺbov do mozgu.  

Testovanie

Na potvrdenie, resp. vylúčenie diagnózy facetového syndrómu je potrebná podľa odporúčaných postupov SIS (Spine Intervention Society) séria dvoch pozitívnych testovacích blokád mediálneho ramienka lokálnym anestetikom.

Konvenčná technika

Pri pozitívnom testovaní facetového kĺbu ako zdroja bolesti je pacient indikovaný na výkon rádiofrekvenčnej denervácie príslušnej nervovej vetvy. Bežný rádiofrekvenčný postup (používaný od roku 1970) sa vykonáva za pomoci ihiel a pod RTG navigáciou. Špeciálnou elektródou, ktorá je umiestnená v tesnej blízkosti nervu, je nerv tepelne skoagulovaný. Nevýhodou rádiofrekvenčného postupu je, že nemá priamu vizuálnu kontrolu.

Endoskopická technika

Inovatívne riešenie predstavuje endoskopická technika, pri ktorej je pod RTG kontrolou mobilného C-ramena umiestnený do oblasti mediálneho ramienka endoskop. Endoskopická technika umožňuje priamu vizualizáciu nervovej štruktúry a prerušenie nervov. Výkon sa opakuje na každom bolestivom kĺbe, najčastejšie v oblasti L4/5 alebo L3/4 na jednej strane.

Výhody endoskopickej procedúry

Endoskopická technika predstavuje vyššiu efektivitu liečby a veľa výhod pre pacienta. Výkon sa robí v režime jednodennej chirurgie, väčšinou je potrebný iba jeden kožný rez, rekonvalescencia a návrat do aktívneho života je rýchlejší. Určitú nevýhodu predstavuje finančná náročnosť techniky. Výkon vyžaduje skúseného operátora s rutinnou znalosťou endoskopických výkonov na chrbtici.

Spôsob vykonania endoskopického výkonu

Pacient leží pri výkone na bruchu v lokálnej sedácii, prípadne celkovej anestézii. Bolestivé kĺby sa vyznačia na koži. Na výkon je spravidla potrebný iba jeden rez s veľkosťou cca 1 cm. Do tela je následne cez pracovný kanál zavedený vodiaci drôt, súprava dilatátorov a endoskop na identifikáciu mediálnych ramienok. Pod endoskopickou kontrolou je odpreparované tkanivo grasperom a mediálne ramienko je skoagulované pomocou rádiofrekvenčnej sondy. Po vybratí nástrojov je vstupný port uzatvorený jedným až dvoma kožnými stehmi.
Ozeáš (prorok)

Ozeáš alebo Hozeáš bol jeden z biblických prorokov (jeden z tzv. malých prorokov) a zároveň autor knihy Ozeáš(ovej) (resp. Knihy proroka Ozeáša), ktorá je súčasťou židovského Tanachu a kresťanského Starého zákona.
Ozeáš, syn Bériho, bol prorokom v období panovania judských kráľov Uziáša, Jotama, Achaza a Ezechiáša. Pochádzal z Isacharovho kmeňa. Žil v 8. storočí pred Kr. Boh prikázal Ozeášovi, aby si vzal za manželku ženu-cudzoložnicu a Ozeáš si vzal Gomer, dcéru Diblaima, ktorá mu postupne porodila syna Jizreela, dcéru Lo-ruchamu a syna Lo-ammiho.
Predpovedal, že židia budú dlho bez kráľov, kňazov a prorokov ale nakoniec sa vrátia k Bohu.
Ozeáš pravdepodobne neprežil zánik Izraelského (čiže Severného) kráľovstva.

Kniha Ozeáš (Hozeáš)

Prorok po ktorom je kniha pomenovaná pochádzal zo severného kráľovstva. Žil približne v období keď bola nájdená kniha Deuteronomium. Hovoril, že ľud zradil svojho Boha a prirovnáva ho k nevernej snúbenici, ktorej ale Boh odpustí a na púšti jej hovorí od srdca k srdcu.
Gréckokatolícka a pravoslávna cirkev si ho pripomínajú 17. októbra.
Sinjal

Poloha

Sinjal leží v pohorí Dinara, ktoré je súčasťou Dinárskej horskej sústavy. Nachádza sa v severnej Dalmácii pri meste Knin v Šibenicko-kninskej župe, na hranici Chorvátska a Bosny a Hercegoviny. Sinjal tvorí rázsochu hlavného hrebeňa Dinary k juhu.

Vrchol

Na vrchole sa nachádza betónový hranol s nakreslenou chorvátskou vlajkou, vrcholovou knihou a razítkom.

Geológia a geomorfológia

Sinjal má podobu vápencového chrbta, pretiahnutého v smere severozápad – juhovýchod. Južné svahy padajú strmými až 700 m vysokými skalnými stenami. V jeho okolí sú početné krasové tvary závrty, škrapy a jaskyne. Na juhozápadnom úpätí pramení rieka Krka.
Patrioti Levice

História

Prvé zmienky o klube pochádzajú z 50. rokov, keď v Leviciach vznikol basketbalový oddiel TJ Tatran. Počas česko-slovenskej éry sa klub pohyboval v nižších súťažiach a nepodarilo sa mu postúpiť do prvej česko-slovenskej ligy. V tomto období pôsobil len na amatérskej báze.
Prvýkrát sa dostal do prvej ligy po sezóne 1995/96, keď dokázal vyhrať druhú ligu. Po tomto úspechu sa klub preorientoval z amatérskej úrovne na profesionálnu. Prvý úspech dosiahol v sezóne 2000/01, keď Levice obsadili v slovenskej extralige 3. miesto. Vo súboji o bronz porazili BK Inter Bratislava 2 : 1 na zápasy. Sezóna 2010/11 bola najúspešnejšia v histórii basketbalu v Leviciach. Klub, ktorý sa rok predtým zachraňoval v extralige až v májovej baráži, dostal nový impulz príchodom generálneho manažéra Ľuboša Pohánku, manažéra Ladislava Garaja a pod vedením prezidenta klubu Miroslava Gaža obsadil v základnej časti súťaže 3. miesto. Levičania dokázali v 1. kole play-off odvrátiť vedenie Handlovej 2 : 0 v sérii. V semifinále extraligy zdolali Levičania BK AC LB Spišská Nová Ves 3 : 1 na zápasy a postúpili prvýkrát v histórii do finále, v ktorom zvíťazili nad MBK SPU Nitra 4 : 3 na zápasy. V sezónach 2011/12 a 2012/13 pôsobil tím aj v českej najvyššej basketbalovej súťaži Mattoni NBL a v obidvoch sezónach sa dostal do štvrťfinále play-off.
Po finančných problémoch generálneho sponzora klubu prišlo v sezóne 2013/14 a 2014/15 k zmene majiteľov a obdobiu konsolidácie klubu. Významným krokom bolo angažovanie slovinského trénera Tea Hojča, ktorý v klube pôsobí od sezóny 2015/16. V sezónach 2015/16 a 2016/17 sa klub pohyboval vo vrchnej polovici tabuľky SBL a v playoff vypadol v oboch ročníkoch vo štvrťfinálovej fáze. V sezóne 2017/18 skončil klub po základnej časti na 2. mieste, čo vytvorilo dobrú pozíciu pred playoff. Vo štvrťfinále zdolal tím MBK Karlovka 3 : 0 na zápasy. V semifinálovej sérii oplatili Patrioti vyradenie z playoff v predchádzajúcom ročníku a tím MBK Rieker Komárno vyradili výsledkom 4 : 1 ma zápasy a postúpili druhý krát v histórii klubu do finále SBL. Vo finále proti tímu KB Košice mali výhodu domáceho prostredia. O túto výhodu však prišli v prvom zápase ktorý doma prehrali 80:81. Bola to však ich posledná prehra v sezóne a sériou štyroch víťazstiev v rade vybojovali titul Majstra Slovenska pre sezónu 2017/18. V sezóne 2018/19, ako obhajcovia titulu, Levice obsadili v základnej časti SBL 2. miesto. V playoff vypadli v semifinále a v sezóne 2018/19 obsadili konečné 3. miesto. Významným úspechom klubu však bolo historicky prvé víťazstvo v Slovenskom pohári, ktoré dosiahli po výsledku 78:75 nad BK Inter Bratislava. 
Po sezóne 2018/19 sa vedenie klubu rozhodlo pre upravenie filozofie smerovania klubu a jeho cieľom je dať priestor na rozvoj viacerým mladým slovenským hráčom a trénerom. Prvým krokom bolo podpísanie zmluvy s novým hlavným trénerom, ktorým sa stal v minulosti hlavný tréner BK Iskra Svit a asistent trénera Slovenskej reprezentácie mužov, Michal Madzin.
Citroën C3 Picasso

Opis

C3 Picasso tvorí v ponuke Citroënu, najmenšiu a najlacnejšiu alternatívu k väčším rodinným MPV Citroën C4 Picasso a C4 Grand Picasso. Automobil sa vyrába ako 5 dverový monospace, primárne určený ako rodinný automobil s väčším priestorom oproti osobnému automobilu.
Automobil zdieľa podvozkovú platformu s automobilmi nižšej strednej triedy Citroën C3 II., Citroën C-Elysée, Peugeot 208 a Peugeot 301.

Citroën C3 Aircross

Pre brazílsky trh vznikla verzia Aircross. Oproti klasickému C3 Picassu má vyššiu svetlú výšku, kryty prahov, zosilnený spodný kryt motora a rezervu umiestnenú v štýle off-roadov na zadných dverách. Automobil sa vyrába iba v Brazílii, pre Európsky trh vznikla väčšia verzia C4 Aircross.

Facelift

V januári roku 2013 prešiel model faceliftom. Zmenili sa zadné svetlá a predná maska, ktorá pripomína radu "DS" kde pribudli aj LED svetlá. Došlo k niekoľkým technickým zmenám a modernizácií. Motorizácie HDi 90 a HDi 110 boli nahradené novšími HDi 92 a HDi 115 s vyšším výkonom a optimalizovanou spotrebou.
Sébazac-Concourès

Poloha

Obec má rozlohu 25,82 km². Najvyšší bod je položený 625 m n. m. a najnižší bod 553 m n. m.

Obyvateľstvo

Počet obyvateľov obce je 3031 obyvateľov (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Saint-Gervais-les-Trois-Clochers

Poloha

Obec má rozlohu 39,15 km². Najvyšší bod je položený 163 m n. m. a najnižší bod 70 m n. m.

Obyvateľstvo

Počet obyvateľov obce je 1 318 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Coulommes

Poloha

Obec má rozlohu 3,68 km². Najvyšší bod je položený 159 m n. m. a najnižší bod 88 m n. m.

Obyvateľstvo

Počet obyvateľov obce je 405 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Malachovské predhorie

Vymedzenie

Nachádza sa vo východnom výbežku pohoria, v blízkosti Banskej Bystrice. Napriek tomu, že je plošne najmenším podcelkom pohoria, jeho hranice sú pomerne ťažko identifikovateľné. Obklopuje ho z východu Bystrické podolie, podcelok Zvoleskej kotliny, z juhozápadu a západu pokračujú Flochovským chrbtom Kremnické vrchy a na severe nadväzuje Kordická brázda, geomorfologická časť Starohorských vrchov.

Ochrana prírody

V tejto časti Kremnických vrchov sa nachádza niekoľko maloplošných chránených území, medzi nimi prírodné pamiatky Tajovská kopa, Králická tiesňava a Kremenie.
Karol Jaroslav Zorkócy

Životopis

Ľudovú školu navštevoval v Banskej Bystrici, nižšie gymnaziálne triedy absolvoval v Gemeri, vyššie na evanjelickom lýceu v Banskej Štiavnici, 1845 – 1847 študoval teológiu na evanjelickom lýceu v Bratislave, od 1850 na teologickej fakulte vo Viedni. Počas štúdií učil v Pukanci, po štúdiách bol do roku 1855 vychovávateľom v rodine A. Battika vo Vlkanovej, 1855 – 1883 evanjelickým farárom a učiteľom v Žibritove. Literárne začal tvoriť v kruhu mladej štúrovskej mládeže na evanjelickom lýceu v Bratislave. Sprvu písal vlastenecky orientované básne a ponášky na ľudovú pieseň, neskôr sa venoval tvorbe detskej literatúry; v Banskej Bystrici vyšli Rečňovanky pre slovenské školy 2, do ktorých prispel 50 básňami (1855). Okrem básní písal i populárno-náučné a informatívne články, ktoré publikoval v slovenských periodikách a v kalendároch. Polyglot, ovládal latinský, nemecký a maďarský, čiastočne francúzsky, grécky a taliansky jazyk. Participoval na národných podujatiach, v roku 1861 finančne prispel na stavbu pomníka Ľ. Štúra, člen MS.
Cercles

Poloha

Obec má rozlohu 15,07 km². Najvyšší bod je položený 211 m n. m. a najnižší bod 114 m n. m.

Obyvateľstvo

Počet obyvateľov obce je 187 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Deň otcov

Vznik sviatku

Tradícia Dňa otcov vznikla v meste Spokane v štáte Washington, už v roku 1910. Američanka Sonora Smart Doddová si chcela uctiť všetkých otcov, ako bol ten jej. Veterán občianskej vojny William Jackson Smart po smrti manželky musel vychovávať šesť detí sám. Sonora vnímala svojho otca ako hrdinu a hneď, ako sa dozvedela, že matky majú svoj sviatok, navrhla, aby podobný mali aj všetci otcovia. Prvá neoficiálna oslava sa konala v deň narodenín Sonorinho otca 19. júna 1910. Popularita sviatku narastala a tretia júnová nedeľa sa postupne stala sviatkom všetkých otcov.
V roku 1966 prezident Lyndon Johnson podpísal prezidentské vyhlásenie, v ktorom určil tretiu nedeľu v júni ako oficiálny sviatok Dňa otcov.
Hus bieločelá

Opis

Hus bieločelá meria 65-78 cm, rozpätie krídel má 130-165 cm a váži 2-3 kg. Podobá sa husi divej. Odlišuje sa tmavšou sivou farby krku a hlavy na ktorej výrazne svieti biela koreňová časť zobáka a čela. Na brušnej strane má výrazné čierne pásy a škvrny. Zobák je mäsovopomarančový s bielym nechtom na konci. Nohy sú pomarančové.
Mláďatá nemajú bielu škvrnu pri zobáku a zobák majú žltosivý s hnedým nechtom na konci. Nohy sú matnejšie ako u dospelých.

Hlas

Hlas lilik - lilik
24 s, Spojené štáty
Ozývajú sa často. Majú nápadné volanie "kli-lik, kil-lik" alebo "lilik - lilik". Je to jasný hlas dvojslabičný hlas. Znie vyššie a rýchlejšie ako u husi divej. Na paši vydávajú podobný gagot ako hus divá "gragagaga".

Výskyt a stav na Slovensku

Na Slovensku prebieha jesenná migrácia od konca septembra. Pozorovania sú z celého územia Slovenska. Najviac údajov pochádza od veľkých riek a vodných nádrží. Jarný ťah vrcholí v mesiaci marec. 
Hlavné zimoviská sú pri rieke Morave, Dunaji na Východoslovenskej rovine. Na Východnom Slovensku sú zaznamenávané väčšie počty z toho dôvodu, že tadiaľ vedie migračná trasa z ich zhromaždišťa z pusty Národného parku Hortobágy. Ťažko sa získavajú presné počty, lebo kŕdle sa miešajú s husou siatinnou. Odhad počtu zimujúcich jedincov je 3000 - 35000 (r. 2006).

Hniezdenie

Hniezdiská husi bieločelej sú od arktickej tundry bez vegetácie až po krovinatú tundru. Zo zimovísk sa sem vrátia v strede mája. Na tie najsevernejšie položené až uprostred júna. Po návrate nepristúpia ihneď k hniezdeniu. Zo začiatku sa v pároch alebo v malých skupinkách zdržujú v blízkosti hniezdisk a so stavbou hniezd začnú až uprostred júna. V tom čase sa už intenzívne topí sneh. 
Hniezdo je voľná stavba z trávy a z paličiek. Pred kladením je hniezdo dobre vystlané páperím. V čase pŕchnutia nevedia lietať ani dospelé ani mláďatá. Vytvárajú veľké kŕdle a v prípade nebezpečenstva hľadajú útočisko na voľnej hladine. Od prostriedku augusta už vedia znovu lietať a letuschopné sú v tom čase aj mláďatá. Krátko na to začne migrácia na zimoviská. Zvyčajne už žiadna hus bieločelá nie je koncom septembra na hniezdisku.

Potrava

Na hniezdisku sa pasie na rôznych trávach, najmä Eriophorum angustifolium. Počas obdobia pŕchnutia sa živí aj prasličkami. Najmä na zimoviskách majú svoj podiel v jej potrave i Lipnicovité, oziminy a semienka rôznych rastlín.
Mormaison

Poloha

Obec má rozlohu 15,44 km². Najvyšší bod je položený 71 m n. m. a najnižší bod 27 m n. m.

Obyvateľstvo

Počet obyvateľov obce je 1 049 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Saint-Germain-sur-Bresle

Poloha

Obec má rozlohu 8,69 km². Najvyšší bod je položený 208 m n. m. a najnižší bod 83 m n. m.

Obyvateľstvo

Počet obyvateľov obce je 189 (2009).
Nasledujúci graf zobrazuje vývoj počtu obyvateľov v obci.
Zdroje: INSEE